P6_TA(2005)0127

Συνεδρίαση του Ευρωπαϊκού Συμβουλίου (Βρυξέλλες, 22/ 23 Μαρτίου 2005)

Ψήφισμα του Ευρωπαϊκού Κοινοβουλίου σχετικά με την έκβαση του Ευρωπαϊκού Συμβουλίου στις Βρυξέλλες στις 22- 23 Μαρτίου 2005

Το Ευρωπαϊκό Κοινοβούλιο,

- έχοντας υπόψη τα συμπεράσματα της Προεδρίας σε συνέχεια του Ευρωπαϊκού Συμβουλίου στις 22- 23 Μαρτίου 2005,

- έχοντας υπόψη την έκθεση του Ευρωπαϊκού Συμβουλίου και τη δήλωση της Επιτροπής σχετικά με τη σύνοδο του Ευρωπαϊκού Συμβουλίου στις 22- 23 Μαρτίου 2005,

- έχοντας υπόψη το άρθρο 103, παράγραφος 4, του Κανονισμού του,

Ι. Σύμφωνο Σταθερότητας και Ανάπτυξης

1. χαιρετίζει το γεγονός ότι το Ευρωπαϊκό Συμβούλιο, ύστερα από μήνες αμφιλεγόμενων μηνυμάτων, κατέληξε σε πολιτική συμφωνία σχετικά με τη μεταρρύθμιση του Συμφώνου Σταθερότητας και Ανάπτυξης, που έχει στόχο να βελτιώσει το συντονισμό και την παρακολούθηση των οικονομικών πολιτικών και παράλληλα να εισαγάγει μεγαλύτερη ευελιξία και να αναζωογονήσει την προσήλωση στη δημοσιονομική πειθαρχία ως βάση για ένα σταθερό νόμισμα και για την οικονομική ανάπτυξη και την δημιουργία θέσεων απασχόλησης·

2. χαιρετίζει ιδίως τις κινήσεις για ενίσχυση του προληπτικού σκέλους του Συμφώνου, την αυξημένη προσοχή που δίνεται στα επίπεδα χρέους και τη συμφωνία για σύνδεση του Συμφώνου με τους στόχους και τις πολιτικές της Λισαβόνας, αλλά ανησυχεί για την έλλειψη σαφήνειας στους κανόνες που διέπουν το κατασταλτικό σκέλος του Συμφώνου·

3. ζητεί από το Συμβούλιο και την Επιτροπή να υποβάλουν τις συμφωνηθείσες τροποποιήσεις στους αντίστοιχους κανονισμούς (ΕΚ) αριθ. 1466/97 [1] και (ΕΚ) αριθ.1467/97 [2] , έτσι ώστε να εξασφαλιστεί η αντιμετώπιση των υπόλοιπων ανησυχιών·

4. καλεί την Επιτροπή να κάνει χρήση στο έπακρο του δικαιώματος πρωτοβουλίας της και των διαδικασιών που έχει στη διάθεσή της, προκειμένου να εξασφαλίζει την ορθή εφαρμογή του Συμφώνου και να διαδραματίζει ενεργό ρόλο στο μακρο-οικονομικό συντονισμό· εκφράζει αμφιβολίες για αυτή την πτυχή των μεταρρυθμίσεων, όπου χάθηκε η ευκαιρία να ενισχυθεί ο ρόλος της Επιτροπής·

ΙΙ. Επανενεργοποίηση της Στρατηγικής της Λισαβόνας

5. εκφράζει την ικανοποίησή του για τη δέσμευση του Συμβουλίου και της Επιτροπής να προσδώσουν στη στρατηγική της Λισαβόνας νέο δυναμισμό και νέα εστιασμένη προσέγγιση που βασίζεται σε κύκλο τριών ετών και την υιοθέτηση εκ μέρους τους πολλών θέσεων που είχε λάβει το Κοινοβούλιο πριν από το Ευρωπαϊκό Συμβούλιο, όπως η επαναβεβαίωση της αλληλεξάρτησης της οικονομικής, της κοινωνικής και της περιβαλλοντικής διάστασης της Στρατηγικής·

6. αναμένει από την Επιτροπή να αναλάβει ηγετικό ρόλο στην αναζωογόνηση της στρατηγικής της Λισαβόνας, υποβάλλοντας κοινοτικό πρόγραμμα για τη Λισαβόνα που να περιλαμβάνει σαφή οδικό χάρτη της δράσης των κοινοτικών οργάνων· επιμένει σε λεπτομερή διαβούλευση με το Κοινοβούλιο σχετικά με το περιεχόμενό του και με τη δημιουργία ενός αποτελεσματικού μηχανισμού Επιτροπής-Κοινοβουλίου για τον από κοινού προγραμματισμό·

7. υποστηρίζει την ιδέα ότι τα κράτη μέλη πρέπει να έχουν μεγαλύτερη και πρακτικότερη συνεισφορά στην ανάπτυξη και στην απασχόληση και επιδοκιμάζει την ιδέα να θεσπισθούν "εθνικά προγράμματα μεταρρύθμισης" κατόπιν ανοικτής συζήτησης με τους συμμέτοχους και διαβούλευσης με τα εθνικά κοινοβούλια·

8. εκφράζει ωστόσο τη λύπη του διότι η σύσταση της ομάδας υψηλού επιπέδου να αναφέρει η Επιτροπή σε ετήσια βάση ποια κράτη μέλη έχουν τις καλύτερες επιδόσεις σε σχέση με τους στόχους της Λισαβόνας και ποια κράτη μέλη υστερούν, δεν έγινε δεκτή από το Ευρωπαϊκό Συμβούλιο·

9. υπενθυμίζει ότι η ευημερία των πολιτών της Ευρώπης είναι προαπαιτούμενο για την οικονομική και ανταγωνιστική επιτυχία της Ευρώπης· χαιρετίζει την προοπτική μιας Πράσινης Βίβλου σχετικά με τις δημογραφικές τάσεις στην ΕΕ και επαναλαμβάνει την ανάγκη αυτή να ακολουθηθεί από απτή δράση·

10. επαναλαμβάνει την άποψή του ότι η στρατηγική της Λισαβόνας πρέπει να αποτελεί μέσο για την ενίσχυση του ευρωπαϊκού κοινωνικού προτύπου με μεγαλύτερη κοινωνική συνοχή, αύξηση του ποσοστού και της ποιότητας της απασχόλησης, βελτίωση της προσαρμοσιμότητας των εργαζομένων, επένδυση στο ανθρώπινο κεφάλαιο, εκσυγχρονισμό και διασφάλιση της κοινωνικής προστασίας, προώθηση των ίσων ευκαιριών και της ισορροπίας των φύλων, διευκόλυνση της ισορροπίας μεταξύ εργασίας και ζωής·

11. υποστηρίζει την ανάγκη για στιβαρό βιομηχανικό ιστό σε ολόκληρη την ευρωπαϊκή επικράτεια και την ανάγκη άσκησης ενεργητικής βιομηχανικής πολιτικής·

12. χαιρετίζει το γεγονός ότι ο ζωτικός ρόλος των μικρών και μεσαίων επιχειρήσεων (ΜΜΕ) στην καινοτομία, την ανάπτυξη και την απασχόληση αναγνωρίζεται ρητά·

13. συμμερίζεται την άποψη ότι η πολιτική για το περιβάλλον διαδραματίζει ουσιώδη ρόλο στην αειφόρο ανάπτυξη που συνεισφέρει στην απασχόληση και υπογραμμίζει τη σημασία της εστίασης στις οικολογικές καινοτομίες και στις περιβαλλοντικές τεχνολογίες, επιτρέποντας έτσι στην ΕΕ να αντεπεξέλθει σε σειρά προκλήσεων σχετικά με τους φυσικούς πόρους και το περιβάλλον, όπως η βιοποικιλότητα και οι κλιματικές αλλαγές·

14. χαιρετίζει τη δέσμευση του Ευρωπαϊκού Συμβουλίου σε μια πλήρως λειτουργική εσωτερική αγορά για τις υπηρεσίες συμβατή με το ευρωπαϊκό κοινωνικό πρότυπο, έτσι ώστε να ενισχυθεί η ανταγωνιστικότητα, η δημιουργία θέσεων απασχόλησης και η ανάπτυξη, με παράλληλη εξασφάλιση της κοινωνικής ευθύνης, της προστασίας των δικαιωμάτων των καταναλωτών και των κοινωνικών και περιβαλλοντικών προτύπων· συμφωνεί ότι πρέπει να καταβληθεί κάθε προσπάθεια στο πλαίσιο της νομοθετικής διαδικασίας έτσι ώστε να εξασφαλιστεί ευρεία συναίνεση για μια οδηγία για τις υπηρεσίες η οποία να ικανοποιεί όλους αυτούς τους στόχους·

15. συμφωνεί και επιβεβαιώνει ότι το REACH πρέπει να συμβιβάζει τις ανησυχίες για το περιβάλλον και την υγεία με την ανάγκη προώθησης της ανταγωνιστικότητας της ευρωπαϊκής βιομηχανίας, με ιδιαίτερη έμφαση στις ΜΜΕ και την ικανότητά τους για καινοτομία·

16. υπογραμμίζει την ανάγκη εξασφάλισης των απαραίτητων δημοσιονομικών πόρων για την εφαρμογή της Ατζέντας της Λισαβόνας σε επίπεδο προϋπολογισμού ΕΕ και εθνικών προϋπολογισμών·

17. απαιτεί οι εθνικοί προϋπολογισμοί και ο ευρωπαϊκός προϋπολογισμός, περιλαμβανομένων των μελλοντικών δημοσιονομικών προοπτικών 2007-2013, να αντανακλούν τους στόχους που επιδιώκονται στο πλαίσιο της διαδικασίας της Λισαβόνας· εκφράζει την ικανοποίησή του για την ισχυρή υποστήριξη του Ευρωπαϊκού Συμβουλίου στα έργα προτεραιότητας του Διευρωπαϊκού Δικτύου Μεταφορών και ζητεί από το Συμβούλιο και τα κράτη μέλη να επιταχύνουν το σχεδιασμό και να διαθέσουν τα αναγκαία οικονομικά μέσα από τους εθνικούς προϋπολογισμούς τους για τα έργα προτεραιότητας και ιδιαίτερα για τις ελλείπουσες διασυνοριακές συνδέσεις·

18. εκφράζει την ικανοποίησή του για τη θέση του Ευρωπαϊκού Συμβουλίου όσον αφορά τη σημασία και το ρόλο της πολιτικής συνοχής και των αειφόρων μεταφορών στην επανενεργοποίηση της στρατηγικής της Λισαβόνας και τους στόχους ανάπτυξης και απασχόλησης·

19. χαιρετίζει το συνολικό στόχο των επενδύσεων του 3% του ΑΕγχΠ της ΕΕ στον τομέα της έρευνας και ανάπτυξης, με κατάλληλο καταμερισμό μεταξύ ιδιωτικών και δημόσιων επενδύσεων· καλεί τα κράτη μέλη και την ΕΕ να δώσουν προτεραιότητα σε ερευνητικά προγράμματα που να ανταποκρίνονται στους στόχους της βελτίωσης της ποιότητας ζωής και της ενίσχυσης της αειφόρου οικονομίας· επισημαίνει τη σημασία των επενδύσεων στην καινοτομία και τις νέες τεχνολογίες ως ουσιαστικής συνιστώσας για την αντιμετώπιση των προκλήσεων στις οποίες καλείται να ανταποκριθεί η ΕΕ σε ένα κόσμο που βρίσκεται υπό παγκοσμιοποίηση·

20. πιστεύει ότι μια συνεπέστερη ευρωπαϊκή πρωτοβουλία για τις επενδύσεις είναι ουσιώδης για την επιτυχία της στρατηγικής της Λισαβόνας·

ΙΙΙ. Αειφόρος ανάπτυξη

21. συμμερίζεται την άποψη ότι η περιβαλλοντική πολιτική αποτελεί σημαντική συνεισφορά στην αειφόρο ανάπτυξη και απασχόληση και ότι η ΕΕ πρέπει να αντιμετωπίσει μια σειρά προκλήσεων σχετικά με τους φυσικούς πόρους και το περιβάλλον, όπως οι κλιματικές αλλαγές και οι περιβαλλοντικές τεχνολογίες· εκφράζει την ικανοποίησή του για την έμφαση που δίνεται στις περιβαλλοντικές πολιτικές ως κεφαλαίου για την ανάπτυξη, την απασχόληση, την ανταγωνιστικότητα και, τελευταίο αλλά όχι έσχατο, την ποιότητα ζωής· υποστηρίζει την έκκληση του Συμβουλίου για ταχεία υλοποίηση του προγράμματος δράσης για την οικοτεχνολογία·

22. εκφράζει απογοήτευση για το χρονοδιάγραμμα που αποφασίστηκε για την αναθεώρηση της στρατηγικής αειφόρου ανάπτυξης της ΕΕ, διότι πιστεύει ότι η περιβαλλοντική πολιτική θα μπορούσε να προσφέρει σημαντικές οικονομικές δυνατότητες, δεδομένων ιδιαίτερα των επιπτώσεών της στην βιομηχανική καινοτομία· καλεί, συνεπώς, την Επιτροπή, να ενεργήσει αποφασιστικά και να υποβάλει κατάλληλες προτάσεις το συντομότερο δυνατόν· πιστεύει, επομένως, ότι είναι αναγκαίο να διατεθούν επαρκείς οικονομικοί πόροι για την επίτευξη των στόχων που ορίζονται στην αναθεωρημένη στρατηγική της Λισαβόνας·

23. επαναλαμβάνει ότι απαιτείται αειφόρος διαχείριση και χρήση των φυσικών πόρων και ζητεί από την Επιτροπή να τη συμπεριλάβει στη στρατηγική της·

24. πιστεύει ότι η ενδιάμεση επανεξέταση θα πρέπει να δώσει το απαιτούμενο βάρος στη συμβολή που μπορούν να έχουν σε μια νικητήρια ανταγωνιστική στρατηγική οι νέες τεχνολογίες με πολλά υποσχόμενο μέλλον καθώς και οι περιβαλλοντικές τεχνολογίες και τα υψηλά περιβαλλοντικά πρότυπα· ζητεί την αύξηση της υποστήριξης στις οικοτεχνολογίες και τις οικολογικώς αποδοτικές καινοτομίες· υπογραμμίζει, γενικότερα, το ρόλο της ποιότητας ζωής ως παράγοντα στις επενδύσεις και την εγκατάσταση βιομηχανιών· πιστεύει ότι αν αγνοηθούν οι κλιματικές μεταβολές και η απώλεια της βιοποικιλότητας θα περιοριστεί σημαντικά η ικανότητα επίτευξης των στόχων αυτών·

25. υπενθυμίζει την ανάγκη να δοθεί ιδιαίτερη προσοχή στην απειλή μεταδοτικών ασθενειών, και ιδιαίτερα στο ενδεχόμενο πανδημίας γρίπης που θα έπληττε ιδιαίτερα τα πιο ευαίσθητα τμήματα του πληθυσμού όπως τα παιδιά και τους ηλικιωμένους·

IV. Κλιματικές μεταβολές

26. εκφράζει την ικανοποίησή του για τη βούληση να διερευνηθούν λύσεις σχετικά με μια ρύθμιση της διαδικασίας του ΟΗΕ για τις κλιματικές μεταβολές μετά το 2012 με την ανάπτυξη μακροπρόθεσμης στρατηγικής της ΕΕ, θεωρώντας μεθόδους μείωσης των εκπομπών κατά ποσοστό 15 %-30 % έως το 2020 ως την ενδεδειγμένη οδό για τις αναπτυσσόμενες χώρες· επιμένει ότι η ΕΕ θα πρέπει να διατηρήσει τον ηγετικό ρόλο της στις διεθνείς προσπάθειες για την αναχαίτιση των κλιματικών μεταβολών και να υποβάλει συγκεκριμένες προτάσεις για ένα φιλόδοξο πρόγραμμα για μετά το 2012·

27. υπογραμμίζει ότι οι στόχοι του Πρωτοκόλλου του Κυότο συνιστούν ουσιαστική προϋπόθεση μιας παγκόσμιας στρατηγικής για τις κλιματικές μεταβολές, αλλά ότι θα πρέπει να τεθούν περαιτέρω στόχοι για το διάστημα μετά το 2012 και ότι οι συνολικές εκπομπές σε παγκόσμιο επίπεδο θα πρέπει να μειωθούν στο ήμισυ έως το 2050, προκειμένου να αναχαιτιστεί η υπερθέρμανση του πλανήτη ώστε να φτάσει κατ' ανώτατο τους 2 βαθμούς Κελσίου πάνω από τα επίπεδα πριν από την εκβιομηχάνιση·

28. υπογραμμίζει ότι οι επιπλέον πολιτικές και μέτρα είναι απαραίτητες για την επίτευξη του συλλογικού στόχου Κυότο της ΕΕ των 15, ιδίως στους τομείς της ενέργειας και των μεταφορών, όπου οι εκπομπές προβλέπεται να συνεχίσουν να αυξάνονται αισθητά·

29. καλεί τα κράτη μέλη να λάβουν περαιτέρω μέτρα για την αύξηση της εξοικονόμησης ενέργειας, τη βελτίωση της ενεργειακής απόδοσης και τη στροφή προς τις ανανεώσιμες πηγές ενέργειας και επαναλαμβάνει το αίτημά του οι διεθνείς συμφωνίες να διαμορφωθούν κατά τρόπο ώστε οι εκπομπές από διεθνείς πτήσεις και ναυσιπλοΐα να ενσωματωθούν στους στόχους μείωσης των εκπομπών για τη δεύτερη περίοδο δεσμεύσεων μετά το 2012·

V. Προετοιμασία της συνόδου κορυφής του ΟΗΕ

30. εκφράζει την ικανοποίησή του για την προτεραιότητα που δίνει το Ευρωπαϊκό Συμβούλιο στις προετοιμασίες για τη σύνοδο κορυφής του ΟΗΕ για τους αναπτυξιακούς στόχους της χιλιετίας, το Σεπτέμβριο· υπογραμμίζει ότι η ΕΕ και τα κράτη μέλη πρέπει να επιδείξουν την προσήλωσή τους στην ανάπτυξη και τους αναπτυξιακούς στόχους της χιλιετίας αυξάνοντας το ποσοστό του προϋπολογισμού της ΕΕ που προορίζεται για την ανάπτυξη και βελτιώνοντας την αποτελεσματικότητα της βοήθειας μέσω, για παράδειγμα, κινήσεων για πλήρη αποδέσμευση του συνόλου της αναπτυξιακής βοήθειας·

31. υποστηρίζει σθεναρά τη δήλωση του Ευρωπαϊκού Συμβουλίου ότι πρέπει να ενισχυθεί η στήριξη της Ένωσης προς την Αφρική· εκφράζει την ικανοποίησή του για τις πρωτοβουλίες για την Αφρική που προτείνει η Επιτροπή για το 2005· υπογραμμίζει ότι η εστίαση αυτή στις φτωχότερες χώρες, που είναι σύμφωνη με τις προσπάθειες για επίτευξη των στόχων της χιλιετίας και της δέσμευσης της Ένωσης για εξάλειψη της φτώχειας, πρέπει να υποστηριχτεί με τη σημαντική αύξηση της βοήθειας τόσο από την Ένωση όσο και από τα κράτη μέλη·

32. υποστηρίζει ένθερμα την έκκληση του Γενικού Γραμματέα του ΟΗΕ προς τους αρχηγούς κρατών και κυβερνήσεων των αναπτυγμένων κρατών να ορίσουν σαφή χρονοδιαγράμματα για την επίτευξη του στόχου του 0,7 % του ΑΕΕ για επίσημη αναπτυξιακή βοήθεια· καλεί τα κράτη μέλη της ΕΕ να εγκρίνουν χωρίς καθυστέρηση τις επικείμενες προτάσεις της Επιτροπής για τέτοιο συγκεκριμένο χρονοδιάγραμμα·

33. επιδοκιμάζει πλήρως την έκκληση του Γενικού Γραμματέα του ΟΗΕ προς τους αρχηγούς κρατών και κυβερνήσεων των αναπτυγμένων κρατών να αποφασίσουν τη δρομολόγηση σειράς πρωτοβουλιών άμεσου οφέλους όπως προτείνεται στο πρόγραμμα της χιλιετίας του ΟΗΕ από τον καθηγητή Jeffrey Sachs·

34. καλεί τα κράτη μέλη να δείξουν την προσήλωσή τους στο σεβασμό των ανθρώπινων δικαιωμάτων υποστηρίζοντας την πρόταση του Γενικού Γραμματέα του ΟΗΕ για αντικατάσταση της Επιτροπής Ανθρώπινων Δικαιωμάτων του Οργανισμού από ένα ισχυρότερο και πιο αξιόπιστο Συμβούλιο Ανθρώπινων Δικαιωμάτων·

VI. Εξωτερικές σχέσεις

35. υπενθυμίζει ότι το Κοινοβούλιο έχει επιμείνει επανειλημμένα πως το εμπάργκο στην πώληση όπλων στην Κίνα δεν πρέπει να αρθεί υπό τις τρέχουσες συνθήκες και επισημαίνει με ικανοποίηση ότι ότι το Ευρωπαϊκό Συμβούλιο δεν έλαβε περαιτέρω μέτρα για την άρση του εμπάργκο·

36. εκφράζει την ικανοποίησή του για την απόφαση του Ευρωπαϊκού Συμβουλίου να δημιουργήσει ειδική ομάδα για την υποβολή έκθεσης σχετικά με την πρόοδο που έχει σημειώσει η Κροατία όσον αφορά την ικανοποίηση των προϋποθέσεων για την έναρξη ενταξιακών διαπραγματεύσεων με την Ευρωπαϊκή Ένωση και ζητεί από το Συμβούλιο και την Επιτροπή να αποστείλουν την ειδική ομάδα παρακολούθησης στην Κροατία το ταχύτερο δυνατόν, προκειμένου να συγκεντρώσει αξιόπιστα στοιχεία στα οποία το προσεχές Συμβούλιο θα στηριχτεί κατά τη λήψη της απόφασής του·

37. επαναλαμβάνει τη θέση του σχετικά με τη συνεχιζόμενη κατάσταση στο Λίβανο και χαιρετίζει την ανακοίνωση του Υπουργού Εξωτερικών της Συρίας ότι όλα τα στρατεύματα, ο στρατιωτικός εξοπλισμός και ο μηχανισμός συλλογής πληροφοριών της Συρίας πρέπει να απομακρυνθούν πλήρως και ολοκληρωτικά έως τις 30 Απριλίου 2005, σύμφωνα με την απόφαση 1559 (2004) του Συμβουλίου Ασφαλείας των Ηνωμένων Εθνών· καλεί τα κράτη μέλη της ΕΕ και το Συμβούλιο να θέσουν το ζήτημα της σταθεροποίησης της χώρας στο Συμβούλιο Ασφαλείας των Ηνωμένων Εθνών· ελπίζει ότι θα σχηματιστεί νέα κυβέρνηση, ως συμβολή στη σταθερότητα της χώρας, με στόχο τη διεξαγωγή ελεύθερων, δίκαιων και διαφανών εκλογών κατά τα προβλεπόμενα· καλεί το Συμβούλιο να μεριμνήσει για την αποστολή εκλογικών παρατηρητών της ΕΕ, και για την περίοδο έως τις εκλογές, σε συμφωνία με τις λιβανικές αρχές·

38. εκφράζει την ανησυχία του για τα πρόσφατα γεγονότα στην Κυργυζία, και ενστερνίζεται τη δήλωση του Συμβουλίου με την οποία ζητείται από τους νέους ηγέτες της χώρας να ξεκινήσουν διάλογο προκειμένου να εγγυηθούν μια δημοκρατική διαδικασία που να περιλαμβάνει τον πλήρη σεβασμό του κράτους δικαίου και των δικαιωμάτων του ανθρώπου, μέσω της εθνικής συμφιλίωσης·

*

* *

39. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή και στα εθνικά κοινοβούλια των κρατών μελών καθώς και της Βουλγαρίας και της Ρουμανίας.

[1] Κανονισμός (ΕΚ) αριθ. 1466/97 του Συμβουλίου της 7ης Ιουλίου 1997 για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών (ΕΕ L 209 της 2.8.1997, σ. 1).

[2] Κανονισμός (ΕΚ) αριθ. 1467/97 του Συμβουλίου της 7ης Ιουλίου 1997 για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος (ΕΕ L 209 της 2.8.1997, σ. 6).

--------------------------------------------------